Officielt: Nyt fra Sonos næste måned

Der er nyheder på vej fra Sonos. Det antyder en invitation til pressen, der med ordene “træd ind i magien med Sonos” varsler et event den 25. maj. Det fortæller websitet What Hi-Fi. Eventet falder godt i tråd med tidligere år, hvor amerikanerne har brugt netop foråret til at vise nye produkter frem.

I forrige år var det lydbaren Sonos Arc, der blev præsenteret (læs vores anmeldelse her ). Og sidste forår var det Sonos Roam (anmeldelse). Det seneste produkt er anden generation af den mindre lydbar Sonos Beam, der kom i begyndelsen af efteråret.

Ifølge What Hi-Fi byder invitationen på endnu et hint, nemlig sætningen: “join us as we Journey through Sonos…” med stort J i Journey. Det kunne tyde på, at der er tale om endnu et bærbart produkt, spekuleres det.

Mediet har dog ingen åbenlyse gæt på, hvad der kan være på menuen. Tværtimod ved vi, at amerikanerne arbejder på forskellige ting. Mange forskellige ting.

Hvad kan vi forvente?

I årevis har der gået vedholdende rygter om hovedtelefoner, der både har Bluetooth og wifi-forbindelse, så de fungerer både hjemme på multirumssystemet og ude i verden via mobilen. Det kunne godt passe på beskrivelsen, da det både handler om rejse og magien ved at de sømløst virker både ude og inde.

Der er også rygter om en ny og mindre subwoofer. Så sent som i slutningen af november blev der fundet referencer til den i Sonos egen app.

Her er et par andre af de ting, amerikanerne brygger på:

Et Home Theater OS, sandsynligvis et styresystem til deres lydbarer.

Egen digital assistent som alternativ til Google Assistant og Alexa, Sonos Voice Assistant.

Nye højttalere med den hollandske Heartmotion-teknologi, der giver væsentlig mindre højttalerenheder, uden at det går ud over lydkvaliteten.

Hvad kunne du tænke dig at se den 25. maj? Fortæl os om dine ønsker i kommentarfeltet nedenfor …

Officielt: Nyt fra Sonos næste måned